Comair-staking: Nog geen nuus | Netwerk24
Deur Elvira Wood 18 April 2019 10:50
Daar is nog geen nuus oor of die lugdiens Comair ’n moontlike staking oor die Paasnaweek kon afweer of nie.
Comair het Donderdag bevestig dat ’n hofsaak in die arbeidshof om 10:00 begin het.
Comair wil ’n dringende interdik bekom om te keer dat die metaalwerkersvakbond Numsa se lede staak.
Numsa het Comair Dinsdag per kennisgewing ingelig dat sy lede van Donderdag af gaan staak. Van Comair se sowat 2 200 lughawepersoneel is 704 lede van Numsa.
Comair het passasiers die versekering gegee dat ’n staking by lughawens nie Paasnaweekreise sal ontwrig nie. Hy stel wel voor dat passasiers hul instapkaartjies aanlyn bespreek om vertragings te vermy.
Die O.R. Tambo-lughawe waarsku juis Donderdag in ’n verklaring dat dié naweek een van die besigste van die jaar is.
Die lughawe verwag Donderdag dat sowat 35 000 passasiers deur die lughawe gaan beweeg.
Bongiwe Pityi-Vokwana, hoofbestuurder van die lughawe, verseker passasiers dat die lughawe gereed is vir die besige naweek.
“Ons spanne is van 04:30 aan diens om sekuriteit, parkeerplek, passasiers, bagasie en vliegtuigvoorbereidingsaktiwiteite te hanteer.”
Sy sê dat bestuurders en toesighouers ook “deur die lughawe loop” om te verseker dat hulle ’n eerstehandse indruk het van hoe passasiers daardeur beweeg.
“Ons het noodplanne vir moontlike probleme of afbreekpunte in al ons stelsels. Elke span het ’n reaksietyd wat wissel van vyf tot tien minute op die meeste.
“Ons hele span is gemotiveerd en vasbeslote om te verseker dat passasiers hul reise vlot begin. Indien probleme opduik, sal ons hulle vinnig en doeltreffend help,” sê Pityi-Vokwana.
Meer oor: British Airways | Kulula | Comair | Lughawe | Paasfees | O.R. Tambo-Lughawe | Staking